Farg‘onada maktabdoshining boshiga tosh bilan urgan o‘quvchiga nisbatan jinoyat ishi qo‘zg‘atildi

Farg‘onaning O‘zbekiston tumanidagi Tog‘ay qishlog‘ida yashovchi, 27-maktabning 11-sinf o‘quvchisi 17 yoshli Sh.R. 23-maktab oldida o‘zining maktabdoshi, 17 yoshli S.T.ning boshiga tosh bilan urib, jarohat yetkazgan.
Voqea 6-iyul kuni yuz bergan. O‘zbekiston IIV Jamoatchilik va OAV bilan aloqalar boshqarmasidan xabar berishlaricha, jarohatlangan o‘smirning otasi ushbu holat yuzasidan 12-iyul kuni tuman IIBga murojaat qilgan.
“Natijada S.T. kasalxonaga yotqizilgan. Holat yuzasidan Sh.R.ga nisbatan jinoyat ishi qo‘zg‘atilib, tergov harakatlari olib borilmoqda”, — deyiladi IIV axborotida.